****

**Diweddariad Brechiadau COVID-19 15.06.21**

**Gan Gill Harris – Cyfarwyddwr Gweithredol Nyrsio a Bydwreigiaeth**

Rydym yn parhau i wneud cynnydd da, gyda 85 y cant o oedolion cymwys wedi derbyn dos cyntaf o’r brechiad, a 55 y cant wedi derbyn y ddau ddos. Mae hyn yn cynnwys o leiaf 80 y cant ymysg pob grŵp oedran dros 40 oed.

Rydym ar hyn o bryd yn targedu'r rhai 30-39 oed (ar hyn o bryd yn 59 y cant) a’r rhai 18-29 oed (ar hyn o bryd yn 68 y cant).

Rydym wedi dod mor bell, mor gyflym, ond mae’r cyflymder y gallwn ni ddychwelyd i fywyd normal yn dibynnu ar ba mor sydyn rydym ni’n brechu gweddill y bobl yn y grwpiau oedran iau yma.

**Amrywiolyn Delta**

Mae hyn wedi dod yn arbennig o bwysig yng ngoleuni ymddangosiad a lledaeniad parhaus yr amrywiolyn delta o’r coronafirws, y credir iddo fod yn 60 y cant yn fwy trosglwyddadwy na’r amrywiolyn alffa oedd flaenaf yn flaenorol.

Mae’r amrywiolyn delta yn lledaenu yn llawer cyflymach ymysg y bobl sydd ddim wedi cael eu brechu a nawr mae’n cyfrif am dros 90 y cant o’r achosion newydd positif o’r coronafirws yng Ngogledd Cymru.

Datgelodd astudiaeth a gyhoeddwyd yn ‘The Lancet’ fod y rhai sydd wedi’u heintio ag o yn 85% yn fwy tebygol o gael eu derbyn i’r ysbyty na’r rhai gyda’r amrywiolyn alffa.

Cael amddiffyniad llawn o’r ddau ddos o’r brechlyn COVID yw’r ffordd orau o amddiffyn eich hunan a’ch anwyliaid. Mae’r risg o orfod mynd i’r ysbyty gyda’r amrywiolyn delta yn gostwng o oddeutu 70%, 28 diwrnod ar ôl derbyn yr ail ddos.

Atgoffir y rhai yn y grwpiau oedran iau sydd ddim yn teimlo risg personol o COVID, mai cael eu brechu yw’r ffordd orau o sicrhau fod cyfyngiadau yn cael eu llacio ac y gallwn ddychwelyd i fywyd normal. Mae’n bosibl bydd angen prawf o frechiad ar gyfer teithio ar wyliau tramor a mynychu gwyliau, cyngherddau a digwyddiadau chwaraeon.

**Mae trefnu eich apwyntiad nawr yn haws nag erioed**

Mae’n sydyn a hawdd i drefnu **dos cyntaf neu ail ddos** o’r brechlyn COVID ar ddyddiad, amser ac mewn lleoliad sy’n gyfleus i chi gan ddefnyddio ein [gwasanaeth trefnu apwyntiad ar-lein](file:///C%3A%5CUsers%5CPa160692%5CAppData%5CLocal%5CMicrosoft%5CWindows%5CINetCache%5CContent.Outlook%5CR5BSWBL2%5C%3Chttps%3A%5Cbipbc.gig.cymru%5Ccovid-19%5Cgwybodaeth-brechlyn-covid-19%5Cbrechiad-covid-19-trefnu-apwyntiad-ar-lein%5C%3E). Mae clinigau ar gael mewn lleoliadau ar draws Gogledd Cymru ac mae apwyntiadau newydd yn cael eu hychwanegu yn rheolaidd.

Byddwn hefyd yn parhau i gynnal sesiynau galw heibio ar fyr rybudd, er mwyn cynyddu hyblygrwydd a sicrhau ein bod yn parhau i osgoi gwastraffu unrhyw frechlynnau.

Os nad ydych wedi cael eich dos cyntaf eto **peidiwch ag aros am lythyr apwyntiad i gyrraedd drwy’r post –** trefnwch apwyntiad ar lein cyn gynted â phosibl.

Oherwydd bygythiad yr amrywiolyn Delta, **rydym wedi dod â’r cyfnod ar gyfer derbyn ail ddos** o’r brechlyn Pfizer yn ei flaen i wyth wythnos.

Golyga hyn y gall unrhyw un sydd wedi cael dos cyntaf o’r brechlyn Pfizer neu AstraZeneca nawr [drefnu apwyntiad ar gyfer ail ddos](https://bipbc.gig.cymru/covid-19/gwybodaeth-brechlyn-covid-19/brechiad-covid-19-trefnu-apwyntiad-ar-lein/) ar gyfer brechlyn o’r un brand, unwaith y bydd wyth wythnos wedi pasio ers eu dos cyntaf.

**Cyngor i’r rhai sydd ddim â mynediad i’r rhyngrwyd**

Os na allwch gael mynediad at y rhyngrwyd i drefnu apwyntiad arlein, ffoniwch ein Canolfan Gyswllt Brechu COVID-19 ar 03000 840004. Gall y llinellau fod yn brysur iawn, felly byddwch yn amyneddgar.

**Ydych chi’n poeni am gael y brechlyn?**

Os oes gennych chi unrhyw bryderon ynghylch derbyn y brechlyn, trefnwch apwyntiad, fel y gallwn gymryd yr amser i drafod unrhyw bryderon sydd gennych chi, cyn i chi benderfynu mynd ymlaen neu beidio.

Mae’n bwysig eich bod yn gwneud **penderfyniad gwybodus** am dderbyn brechiad neu beidio, yn seiliedig ar yr wybodaeth ddiweddaraf gan **ffynonellau dibynadwy.**  Mae [gwefan Iechyd Cyhoeddus Cymru](https://icc.gig.cymru/pynciau/imiwneiddio-a-brechlynnau/gwybodaeth-brechlyn-covid-19/ynglyn-ar-brechlyn/) yn lle da i ddechrau.

**Cyngor i’r rhai sy’n byw yng Ngogledd Cymru ond sydd wedi cofrestru â MT yn Lloegr.**

Gall y rhai sy’n byw yng Ngogledd Cymru ond sydd wedi’u cofrestru gyda MT yn Lloegr dderbyn eu brechlyn COVID yn unrhyw un o’r clinigau a restrir drwy ein gwefan. Mae ein [gwasanaeth trefnu apwyntiad ar-lein](https://bipbc.gig.cymru/covid-19/gwybodaeth-brechlyn-covid-19/brechiad-covid-19-trefnu-apwyntiad-ar-lein/) wedi’i ddiweddaru i adlewyrchu hyn.

Mae hyn yn arbennig o berthnasol i bobl sy’n byw mewn trefi a phentrefi sy’n ffinio â Lloegr yn Sir y Fflint a Wrecsam.